amanoisuno/poetBack huggingface dataset:
投贈徐平江三十韵 韓元吉 
上聖恢方域，吳門翊帝京。千秋季子國，百雉闔閭城。屏翰資良牧，文昌輟貳卿。龍墀虛紫橐，虎節駐紅旌。河潤功初洽，棠陰政已成。農桑歸愷悌，弦管樂升平。世仰韋公譽，人高白傅名。雲樓凌月府，花島爛蓬瀛。香霧凝春晝，橋虹卧曉晴。清規三不惑，盛事二難并。舊俗寧論化，重臨倍有聲。向來宣使指，曾是格刑清。自覿銅魚拜，欣聞竹馬迎。五湖歌吹滿，兩郡吏民爭。嚴助書頻賜，蕭卿治欲更。還應對宣室，俱議直承明。鼎席猶虛位，戎亭正息兵。安危均注意，中外等持衡。補衮才猷壯，康時智略宏。天津飛驥足，雲路逸鵬程。疇昔參賓從，頑疏荷鑒評。馳驅奉刀筆，談笑接簪纓。夢結閩陬遠，心驚漲潦橫。寄身侔困鮒，盡室逭長鯨。官牒霑微祿，恩波拯再生。膺門憐舊契，禰薦及難兄。未釋鹽車駕，徒懷瓦釜鳴。幾年良自哂，一飽定誰營。洛下裘空敝，新豐酒獨傾。知公行入輔，故吏敢言情。
少稷家觀雪賦江字三十韵 韓元吉 
雪暮來無際，長吟坐北窗。未嫌光奪月，先恐勢填江。雲色生冰柱，風聲倒石矼。疏簾纔的皪，破屋漸錚鏦。始訝烏能白，旋驚馬盡䮾。會朝瓊飾弁，獵較素綢杠。玉帝開宮闕，瑶姬擁旆幢。仰空蜂作陣，窺徑蝶成雙。價重連城璞，明逾釘壁釭。冷烟紛莫辨，凍溜不成淙。計拙夸遼豕，塗窮笑越尨。戴牛迷象齒，覆鹿誤羊羫。酪乳浮茶鼎，花甆瑩鼓椌。崖枯頻畏住，鵠瘦暫胮肛。共想周王宴，誰虞漢使降。獻衣知念札，加璧殆追逄。蹇駟深憂沒，籃輿重莫扛。淹鍾應預賜，增斗定先撞。短日棲窮巷，豐年卜萬邦。緇塵異羈旅，華髮逐耆厖。處士欣尋戴，參軍豈遇龐。裘穿心易怯，履敗足微跫。荷笠閒垂釣，迴船穩繫樁。清狂時仄帽，泥飲屢空缸。酬唱才皆敵，歌嘲語或絃。閉門嗟懶惰，授簡愧愚憃。戈戟森磨厲，韶鈞富擊摐。絮鹽翻雅況，蘭竹變新腔。取醉華燈爛，催歸戍鼓𪔔。晴簷成夜雨，更聽隴頭瀧。
遺直堂六首  其一 韓元吉 
蒿萊自輿臺，松桂猶伯叔。便合追孔林，無庸號寒木。
遺直堂六首  其二 韓元吉 
虬龍舞雲端，風雨來海上。尚想堂中人，詩成一迴向。
遺直堂六首  其三 韓元吉 
苦心有深思，勁質無軟語。賢科廢因公，此事亙千古。
遺直堂六首  其四 韓元吉 
種木已如此，高賢有餘思。頼公酷似舅，其誰羨牢之。
遺直堂六首  其五 韓元吉 
鄭虔骨已朽，孔父天不遺。他年從事賢，手板空倒持。
遺直堂六首  其六 韓元吉 
棟梁乃不取，得地且深植。妖嬈紫薇花，歲晚猶伴直。
夜宿斜溪聞杜鵑 韓元吉 
解纜山銜日，移舟雨暗溪。無情子規鳥，夢斷隔林啼。
送龐祐甫五首  其一 韓元吉 
燕鴻望南飛，春至還北去。託食波浪中，瀟湘幾回渡。
送龐祐甫五首  其二 韓元吉 
遊子思故鄉，天涯兩相逢。時平甘卹緯，定交各塗窮。
送龐祐甫五首  其三 韓元吉 
濯濯機中絲，粲粲錦繡段。自非同心人，千金孰肯換。
送龐祐甫五首  其四 韓元吉 
江湖多青山，舟楫長往還。山色難送客，不如住山間。
送龐祐甫五首  其五 韓元吉 
中宵櫂謳發，菰蒲翳明月。月黑君忽行，恐墮蛟龍窟。
題日出雨脚圖二首  其一 韓元吉 
絕壑春林映綠，半山曉霧迷紅。長憶西巖夢覺，小舟欵乃聲中。
題日出雨脚圖二首  其二 韓元吉 
隠隠遥分樹色，蕭蕭似聽風聲。何處江傾海墮，隔山霧白煙明。
次韵趙公直題米元暉畫軸 韓元吉 
天際歸雲挾雨，江干亂木藏山。耳冷似聽蕭瑟，眼明驚見孱顔。
春雪得小詩五首且約客登賞心亭  其一 韓元吉 
東窗坐愛枝間雪，大似酴醿壓架花。天氣更晴宜有月，夜深來看玉交加。
春雪得小詩五首且約客登賞心亭  其二 韓元吉 
淮南山色一千里，落水層城江更湍。何地江山有如許，與君聊趁雪中看。
春雪得小詩五首且約客登賞心亭  其三 韓元吉 
臘前未見梅如雪，春到還驚雪似梅。可是天公有情思，便令花樹一時開。
春雪得小詩五首且約客登賞心亭  其四 韓元吉 
江南絕景賞心亭，卧雪難尋舊畫屏。白鷺洲前夜來雪，故應此畫勝丹青。
春雪得小詩五首且約客登賞心亭  其五 韓元吉 
竹爐聽雪坐蒲團，長笑詩人不耐寒。未辦貂裘走南陌，肯來高處一憑欄。
夜雪  其一 韓元吉 
爐火深紅蠟炬明，打窗風雪正縱橫。瓦瓶旋注山泉滿，却作瀟瀟細雨聲。
夜雪  其二 韓元吉 
伴眼文書細作行，昏昏愁卧雪穿廊。何人恰弄風前笛，錯認梅花到枕傍。
詠晴 韓元吉 
愁眼東西萬里情，山雲斜度水風清。客行歲晚忽春盡，看到枯林綠葉成。
春日書事五首  其一 韓元吉 
十年騎馬聽朝雞，老竊州符簿領迷。衙鼓不聞春睡足，閉門聊喜得幽棲。
春日書事五首  其二 韓元吉 
曉猿夜鶴寂無生，春至山禽百種鳴。步繞新泉聊洗耳，由來心與地俱清。
春日書事五首  其三 韓元吉 
極目亭邊花定開，野棠山杏手親栽。春風拂檻知何似，應記劉郎兩度來。
春日書事五首  其四 韓元吉 
憶上金華第一峰，相君官重酒樽同。夢尋絕壑誰重到，零落山桃小院風。
春日書事五首  其五 韓元吉 
溪邊亂石蛟鼉卧，煙裏千花錦繡圍。記得年時作寒食，山橋吹笛雨中歸。
晨興 韓元吉 
北窗松竹夜蕭騷，詩就呼兒進濁醪。睡美不知新雨足，曉來南澗水聲高。
聽雨 韓元吉 
吚軋籃輿不計肩，五更殘夢尚悠然。紅油蓋重聽朝雨，却似西江坐釣船。
題張幾仲所藏醉道士圖 韓元吉 
何須坐客總能文，呼酒相逢日暮雲。醉倒儘如狂道士，夜歸誰問故將軍。
浙江觀潮 韓元吉  钱塘江
江翻海涌勢難平，鼇擲鵬鶱自不停。端爲君王洗兵馬，參旗井鉞萬雷霆。
太湖秋晚 韓元吉  太湖
片帆幾日下西風，湖色秋容暮靄中。買得鱸魚弔張翰，卧聽欵乃度垂虹。
海門斜照 韓元吉  长江
雲夢懸知八九吞，銀山萬疊漲天門。長江日落魚龍舞，古寺煙深鳥雀喧。
武昌春色 韓元吉 
樊山宮殿已成陳，煙雨陰晴到處春。花柳不知興廢事，隔江相倚鬭時新。
七夕 韓元吉 
銀河翻浪拍空流，玉女停梭清露秋。天上一年真一日，人間風月自生愁。
秋懷十首  其一 韓元吉 
朝行佛屋魚千里，暮借僧牀鷯一枝。窗下秋蟲解人意，似憐羈客伴哦詩。
秋懷十首  其二 韓元吉 
酒熟橙黄盛物華，重陽無客不思家。鵝兒剪雪開巖桂，鶴羽攢金散菊花。
秋懷十首  其三 韓元吉  西湖
小雨驚秋滴夜闌，晴雲和日曉斑斑。誰憐客舍塵埃底，猶得西湖一兩山。
秋懷十首  其四 韓元吉 
何許砧聲清夢回，丁東猶作珮環猜。卷簾風露凉如水，端爲嫦娥向此來。
秋懷十首  其五 韓元吉 
城外秋荷一半黄，尚餘疏柳照回塘。江南底許風光好，塞雁來時未有霜。
秋懷十首  其六 韓元吉 
右手持杯左不空，蟹螯已作雪蒙茸。秋風莫起鱸魚夢，未似先生阿堵中。
秋懷十首  其七 韓元吉 
八月濤頭舊有名，今年潮淺岸纔平。應緣享帝千靈在，豫使魚龍不敢鳴。
秋懷十首  其八 韓元吉 
塞草初黄邊馬肥，邊塵莫便向南飛。江頭鶴唳秋風起，看取陰山六騎歸。
秋懷十首  其九 韓元吉  西湖
江南四百八十寺，未抵西湖勝處多。不用樓臺带煙雨，只看宮殿壓晴波。
秋懷十首  其一○ 韓元吉 
閉戶跏趺意已清，爐香燒盡一燈明。空庭葉落知多少，一任西風百種聲。
聖政更新詔書正告訐之罪因得小詩十首  其一 韓元吉 
惡復凶終事久知，豈知聖斷不踰時。小儒未歎周南滯，但喜逢人敢說詩。
聖政更新詔書正告訐之罪因得小詩十首  其二 韓元吉 
桓溫將死謝安起，霍氏初除魏相來。誰與聖君安大業，巍巍廊廟可無材。
聖政更新詔書正告訐之罪因得小詩十首  其三 韓元吉 
聖朝遂失誅元載，公議猶能去霍山。落膽徒聞溫御史，不知睿意在羣奸。
聖政更新詔書正告訐之罪因得小詩十首  其四 韓元吉 
元祐諸公秉國均，詔條先請惠吾民。孤雛腐鼠何勞逐，準擬朝廷政事新。
聖政更新詔書正告訐之罪因得小詩十首  其五 韓元吉 
金貂七葉誰能必，石槨三年計自愚。得鹿覆蕉真一夢，求魚緣木信狂圖。
聖政更新詔書正告訐之罪因得小詩十首  其六 韓元吉 
獻可爭先詆荆國，瑩中居首論莆陽。十年言路皆支黨，前無一語譏安昌。
聖政更新詔書正告訐之罪因得小詩十首  其七 韓元吉 
近聞羔鴈已成羣，藻鑒渠能涇渭分。急士且須侯雍齒，得賢端可吏朱雲。
聖政更新詔書正告訐之罪因得小詩十首  其八 韓元吉 
刺字幾漫冠欲塵，向來浮薄自紛紛。爾曹胸次多周孔，忍作銅山破賊文。
聖政更新詔書正告訐之罪因得小詩十首  其九 韓元吉 
荆棘誰令滿路栽，雷州司戶却生回。獨憐陽陸真天命，不見承平公道開。
聖政更新詔書正告訐之罪因得小詩十首  其一○ 韓元吉 
潮陽初謫八千里，中令俄成十九年。地下修文應泚筆，衛公精爽故依然。
卧病 韓元吉 
有身自覺皆爲患，了事從來却號癡。貧裏定知强健樂，未妨斗酒百篇詩。
夜宿青陽旅舍起觀林端積雪半消疑山礬盛開 韓元吉  九华山
風卷千林夜雪晴，九華山下月微明。不須更覓唐昌蘂，樹樹瓏璁玉刻成。
去草 韓元吉 
永日荒園獨荷鋤，草根藤蔓喜無餘。誰憐仲舉平生志，却學齊民種樹書。
偶興四首  其一 韓元吉 
桂花飄盡菊花黄，閑對芳叢靜愛香。堂下草深須一丈，會看春意滿池塘。
偶興四首  其二 韓元吉 
小園無數菊花開，準擬花殘便見梅。不恨無花正無酒，敲門誰送一樽來。
偶興四首  其三 韓元吉 
江南菊少開金色，只有霜葩雜御黄。乞得黄花真愛惜，明年賸種壓羣芳。
偶興四首  其四 韓元吉 
愛水仙成百計栽，三年一笑漸能開。金銀豈是吾家物，借我虛名付酒臺。
市人有弄虎者兒輩請觀飼以豚蹄睹其攫噬戲作四絕句  其一 韓元吉 
眈眈出柙小於菟，猶意他年見畫圖。養汝由來得無患，却驚赤手競編鬚。
市人有弄虎者兒輩請觀飼以豚蹄睹其攫噬戲作四絕句  其二 韓元吉 
呀然一嘯朔風生，兒女窺簾笑且驚。檻內應憐只摇尾，山中不記舊橫行。
市人有弄虎者兒輩請觀飼以豚蹄睹其攫噬戲作四絕句  其三 韓元吉 
長年肉食定何功，乞汝豚蹄且慰窮。猿臂將軍應老矣，南山忽憶夜彎弓。
市人有弄虎者兒輩請觀飼以豚蹄睹其攫噬戲作四絕句  其四 韓元吉 
熒熒目色爲生寒，蠻獠歌呼意自閒。莫倚便能探虎穴，勢卑還長越王炎。
俸金既盡家人問所質物戲答 韓元吉 
十載棲遲櫑具客，一生憔悴扊扅歌。典衣不爲沽春酒，平昔無詩博飯籮。
讀周瑜傳 韓元吉 
年來三十過平頭，笑却周郎却自羞。但得小喬歌一曲，未須辛苦向荆州。
乘潮遇順風 韓元吉 
忠信平生自可期，江神于我定相知。順風鼓棹潮如席，世事由來却險巇。
山行二首  其一 韓元吉 
晴日烘林百草香，杖藜徐步興何長。殘花的皪明幽徑，老笋參差出斷牆。
山行二首  其二 韓元吉 
春來南澗水初生，鷗鳥逢人自不驚。步繞幽花隨樹歇，望尋高柳趁隄行。
行汴渠中 韓元吉 
東海桑田未可期，隋河高岸已鋤犁。樓船錦纜知無地，枯柳黄塵但古隄。
剡溪道中五首  其一 韓元吉 
擬賦歸田未有田，春風聊泛剡溪船。青山滿眼留儂住，處士茅茨阿那邊。
剡溪道中五首  其二 韓元吉 
戴家家住此溪頭，買酒尋春得勝遊。夾岸楊花渾似雪，不應興盡便回舟。
剡溪道中五首  其三 韓元吉 
平潮恰恰亂蛙鳴，斷送江南春雨晴。綠縠細看桑眼破，紫茸還見草心生。
剡溪道中五首  其四 韓元吉 
心隨天末江波遠，愁似沙津柳带長。向晚飛花度牆影，半晴煙雨發山光。
剡溪道中五首  其五 韓元吉 
抱琴不作王門客，晉代高風只此人。故老底須三上疏，竹林諸子未天真。
隠靜山二首  其一 韓元吉 
山鎖松行一逕遥，峰迴樓殿更岧嶢。飛來雙鶴知何處，只有泉聲下碧霄。
隠靜山二首  其二 韓元吉 
海上蟠桃手自栽，紅塵一墮隔蓬萊。風帆弱水無由到，乞我當年渡海杯。
狼山 韓元吉 
天外奇峰認九華，路人指點是狼牙。他年刻石題車馬，會遣山前屬漢家。
初見龜山塔 韓元吉 
煙裏微茫第一山，眼明白塔俯滄灣。塵埃滿面三千里，一笑相看似夢間。
山口道中 韓元吉 
芳草連雲水拍溪，春山樹樹子規啼。東風何事催行客，偏遣殘紅趁馬蹄。
望靈壽致拜祖塋 韓元吉 
白馬岡前眼漸開，黄龍府外首空回。慇懃父老如相識，只問天兵早晚來。
宿石橋聞水聲 韓元吉 
野橋曲折渡千回，古寺懸知水面開。一夜寒聲喧客枕，却疑風雨轉山來。
洞溪絕句三首  其一 韓元吉 
桃李欲開天雨雪，二月山城無奈寒。頼爾狐裘來送質，更須樽酒放愁寬。
洞溪絕句三首  其二 韓元吉 
杏花無數連村落，也有人家掛酒旗。春色撩人只供醉，却怕風吹易醒時。
洞溪絕句三首  其三 韓元吉 
溪流直傍長堤去，繚亂半山桃李花。極知渡口好春色，却下扁舟步晚沙。
西湖絕句戲題  其一 韓元吉  西湖
淺白深紅幾樹花，波光浮動竹交斜。怪來詩思清人骨，知是西湖處士家。
西湖絕句戲題  其二 韓元吉  西湖
流水當階山對門，擬尋茅屋住荒村。誰憐九里松間路，猶有人間市井喧。
西湖絕句戲題  其三 韓元吉  西湖
人道西湖一曲屏，只應真色畫難成。柳隄竹塢無窮意，更著荷花百媚生。
渡河有感 韓元吉 
衮衮河流到底黄，誰言一葦便能杭。傷心擊楫無人會，舉酒回頭酹太行。
同翁子功之平江午憩涵山浄慈寺 韓元吉 
蘋花吹盡藕花香，日落風生水面凉。浄洗扁舟載明月，共君長嘯飲湖光。
曇花亭供茶戲作二首  其一 韓元吉 
問訊高真此住家，伊蒲未辦且煎茶。故應一笑來迎我，五百瓶中總是花。
曇花亭供茶戲作二首  其二 韓元吉 
一聲鐘磬有無中，樓閣山林本自空。不向雲端呈伎倆，猶來盞裏現神通。
夜宿玉虛宮小軒正對步虛峰道士云天寶三年有慶雲見且山呼萬歲始詔建黄帝祠封爲仙都山敕書今亡  其一 韓元吉 
檻外風高霜月明，步虛山裏步虛聲。罷琴刻燭初長夜，又得人間一夢清。
夜宿玉虛宮小軒正對步虛峰道士云天寶三年有慶雲見且山呼萬歲始詔建黄帝祠封爲仙都山敕書今亡  其二 韓元吉 
封禪空餘不死名，華清宮裏望長生。閒雲强作人間瑞，更有山呼萬歲聲。
夜宿玉虛宮小軒正對步虛峰道士云天寶三年有慶雲見且山呼萬歲始詔建黄帝祠封爲仙都山敕書今亡  其三 韓元吉 
龍虎驅馳戰阪泉，荆山鼎就更昇天。軒轅到處存遺跡，忍使君王不學仙。
溪山堂次韵 韓元吉 
溪岸人家高下居，繞溪雲樹雜煙蕪。故應曲水傳佳句，還喜青松入畫圖。
又溪山堂次韵四首  其一 韓元吉 
堂前松竹挺千軍，堂外青山萬馬羣。橫策時來按文陣，要須筆力起風雲。
又溪山堂次韵四首  其二 韓元吉 
瀲瀲溪光白鳥前，昏昏雨脚暮雲邊。一年風景君應記，五月來看競渡船。
又溪山堂次韵四首  其三 韓元吉 
九衢塵土鬢毛蒼，只有溪山意味長。但得楓林供欵乃，猶勝斗酒博伊凉。
又溪山堂次韵四首  其四 韓元吉 
梅子青青杏子紅，繞城荷葉已掀風。莫嫌春盡無花柳，猶得清樽阿堵中。
紫極觀二首  其一 韓元吉 
小雨輕雲却解晴，菰蒲衝浪過船聲。已無桃李占春事，濃綠滿山風更清。
紫極觀二首  其二 韓元吉 
楊柳花飛杏子新，園林無地可留春。却尋風雨江邊路，慚愧煙霞物外人。
漢光武廟 韓元吉 
涿郡漁陽此路分，用兵諸將總如神。白頭浪說關中事，鄧禹當年已笑人。
賀子忱抱膝庵二首  其一 韓元吉 
紫橐光華穩致身，會看功業上麒麟。丈人久悞人間世，莫忘他年蕙帳春。
賀子忱抱膝庵二首  其二 韓元吉 
紅覆薰籠錦不如，萬株相倚占春餘。小窗睡足花陰裏，何似天香下玉除。
釣臺 韓元吉 
璜溪亦有釣魚人，一笑鷹揚掃戰塵。不會先生辭漢祖，投竿深坐此江濱。
答人問易 韓元吉 
陰陽妙用表三才，却問陰陽底許來。若識陰陽由動靜，何人更作有無猜。
鐵鏡贈仲儼 韓元吉 
石門江畔雁山前，芥室遥知更豁然。百鍊精明真是鐵，不妨照破野狐禪。
明老惠炭戲以二小詩  其一 韓元吉 
雪裏難逢送炭人，地爐炙手便生春。酸寒東野真堪笑，解道曲身成直身。
明老惠炭戲以二小詩  其二 韓元吉 
道人作喜每逢場，一束烏薪發電光。便使樽前化紅袖，不妨笑殺許旌陽。
訪吳元鼎如村五首  其一 韓元吉 
野竹漫山水漫門，未離城市却如村。何須更問柴桑陌，三徑雖寒菊尚存。
訪吳元鼎如村五首  其二 韓元吉 
我住城南君在西，柴門草長與人齊。不妨共踏溪津路，日日雲山入杖藜。
訪吳元鼎如村五首  其三 韓元吉 
經旬泥潦路難乾，煙裊長林雨暗山。常笑詩人愁屋漏，却思寒士與千間。
訪吳元鼎如村五首  其四 韓元吉 
昔年曾歎馬相如，才氣飄飄賦子虛。未怪家貧徒四壁，先生四壁僦人居。
訪吳元鼎如村五首  其五 韓元吉 
我生甲子幸君同，君自臞仙我禿翁。要拍銅鞮論歲月，莫嫌相對只詩窮。
史十伯强浮沈市廛自號道人而筆力議論不可掩抑豈隠者耶觀其詩卷贈以絕句二首  其一 韓元吉 
未容君識得君詩，添我幽栖一段奇。會有吹噓天上去，沈香亭北要新詞。
史十伯强浮沈市廛自號道人而筆力議論不可掩抑豈隠者耶觀其詩卷贈以絕句二首  其二 韓元吉 
頭上塵冠豈易彈，匣中長劍篋中丹。放懷風月真餘事，好向朝廷策治安。
次韵李平叔直舍竹二絕句  其一 韓元吉 
寒梢到地不肯屈，迸筍出簷還作行。故應餘韵占風月，要自勁節含冰霜。
次韵李平叔直舍竹二絕句  其二 韓元吉 
詩翁愛竹有佳句，詩就移官可奈何。密葉歲寒應更好，賸來和雪看婆娑。
姜特立寄詩編爲賦四首  其一 韓元吉 
十載文場未奏功，鶡冠一笑且舂容。遥知橫槊荻蘆岸，海闊蛟鼉赴筆鋒。
姜特立寄詩編爲賦四首  其二 韓元吉 
少年耽句千篇在，老境忘言半偈無。失喜因君還絕倒，但驚寒雀費隋珠。
姜特立寄詩編爲賦四首  其三 韓元吉 
榕葉青青荔子紅，三山十寺粵王宮。誦君好句渾如畫，寄我清遊夢想中。
姜特立寄詩編爲賦四首  其四 韓元吉 
宋景文爲工學問，賀方回亦擅詩歌。半山人去東坡沒，妙墨空嗟楯上磨。
重午齋宿讀蔡迨文編以酒饋之  其一 韓元吉 
長安米賤不難居，玉署金閨有直廬。指日君王嗟見晚，凌雲誰似馬相如。
重午齋宿讀蔡迨文編以酒饋之  其二 韓元吉 
沈香亭上未傳宣，斗酒揮毫自百篇。研雪新蒲甌弄碧，遥知獨酌意悠然。
九日送酒與朱元晦  其一 韓元吉 
平生愛酒陶元亮，曾繞東籬望白衣。底事秋來猶止酒，重陽須插菊花歸。
九日送酒與朱元晦  其二 韓元吉 
老大相望寄一州，故人鄙我倦追遊。應知命駕無千里，惆悵山堂暮雨秋。
航弟自廣潤省墳金華作二絕句送之  其一 韓元吉 
族緒彫零不計年，戶曹一眷更蕭然。恨無收斂冠巾計，送汝安心穩坐禪。
航弟自廣潤省墳金華作二絕句送之  其二 韓元吉 
烏玄鵠白從來事，兔角龜毛本自無。日用不知何許是，漫言實相與空虛。
送沈信臣赴試南宮五首  其一 韓元吉 
山城寒陟夜飛霜，楓葉青紅带夕陽。夾道梅花有春色，不妨衝雪到錢塘。
送沈信臣赴試南宮五首  其二 韓元吉 
僕射吳興自世家，迺翁勳業著金華。似聞玉座詢名字，會伏青蒲掌白麻。
送沈信臣赴試南宮五首  其三 韓元吉 
共踏槐花記昔年，一彎新月夜移船。君行爲問靈泉水，夢到松林石壁前。
送沈信臣赴試南宮五首  其四 韓元吉 
漫仕雖同官事殊，故人來往未全疏。因君時一論文字，難我窮年困簿書。
送沈信臣赴試南宮五首  其五 韓元吉 
吾謀不用可無人，小技文章亦有神。一第區區兒戲耳，請君折取桂爲薪。
次韵石林見貽絕句四首  其一 韓元吉 
平昔勳名步玉除，碧油幢下見懸車。定知他日平泉記，不數當年種樹書。
次韵石林見貽絕句四首  其二 韓元吉 
敢從州縣歎徒勞，斗米真成費束蒿。一醉石林巖下月，世間無復武陵桃。
次韵石林見貽絕句四首  其三 韓元吉 
青山白水對開簾，佳句中邊勝蜜甜。機杼由來千丈錦，區區割截笑江淹。
次韵石林見貽絕句四首  其四 韓元吉 
先生德業萬人雄，尋尺猶收爨下桐。乞與朱絃弄流水，坐聽巖壑起松風。
次韵沈明遠春盡書事 韓元吉 
街槐園柳綠初連，花盡春歸思黯然。密葉鳴琴清夢斷，白雲雙眼暮山前。
次韵子雲春日雜興五首  其一 韓元吉 
馬上還逢江上春，冷煙和雨作紅塵。不堪柳絮催行客，也有桃花似故人。
次韵子雲春日雜興五首  其二 韓元吉 
鶗鴂鳴時春事空，菰蒲葉小未成叢。已拚江草無情綠，不奈山花恣意紅。
次韵子雲春日雜興五首  其三 韓元吉 
瓦盆傾酒未全貧，歲歲田家肯負春。不恨酒醒花落去，花開酒盡最愁人。
次韵子雲春日雜興五首  其四 韓元吉 
綠陰池沼亂鶑流，眼底春來鬢却秋。不用黄金買白日，待尋三徑作歸休。
次韵子雲春日雜興五首  其五 韓元吉 
山如眉綠畫新就，江似蒲萄始潑醅。收拾風光付佳句，此行嗟我未空回。
又次韵子雲春日絕句三首  其一 韓元吉 
亂離誰意有新春，共醉春盤能幾人。但道沙場無匹馬，便驚羅綺總爭新。
又次韵子雲春日絕句三首  其二 韓元吉 
春來殘雪自消簷，只有愁人鬢雪添。未省雙鞬談豹略，且聽紅袖唱香奩。
又次韵子雲春日絕句三首  其三 韓元吉 
日月行天自漢家，十年京洛恨無涯。兒童不識鄉園事，競說江南春後花。
次韵子雲寄楊仙姑酒絕句二首  其一 韓元吉 
海上冰漿冠八州，舊傳仙姥下層樓。一樽壓倒長安市，白墮青春未解愁。
次韵子雲寄楊仙姑酒絕句二首  其二 韓元吉 
蒲萄底用博凉州，有酒逢春更上樓。留取楊家風味客，對牀來此話離愁。
次韵子雲中秋見寄二首  其一 韓元吉 
風雨經時憶對眠，秋聲愁絕雁橫天。未應放却西樓月，得酒寧須問聖賢。
次韵子雲中秋見寄二首  其二 韓元吉 
水繞孤城意自由，遠山無數鬰相繆。月明又作中秋好，白髮相望在兩州。
次櫂歌韵 韓元吉 
宛宛溪流九曲灣，山猿時下鳥關關。釣磯茶竈山中樂，大隠蒼屏日月閒。
次韵趙文鼎同遊鵝石五首  其一 韓元吉 
繚繞雲山溪水南，溪光溶漾滴晴嵐。不知日暖花爭艷，但覺風和酒易酣。
次韵趙文鼎同遊鵝石五首  其二 韓元吉 
桃花臨水喚人看，花在嶙峋翠石間。莫惜持杯酬爛漫，更須扶杖俯潺湲。
次韵趙文鼎同遊鵝石五首  其三 韓元吉 
長憶湖山天意新，詔恩大尹宴羣臣。休尋輦轂紛華夢，且作林泉自在人。
次韵趙文鼎同遊鵝石五首  其四 韓元吉 
瀲瀲煙波带月華，渡頭江迥兩三家。細傾社甕鵝兒酒，共聽山村楊白花。
次韵趙文鼎同遊鵝石五首  其五 韓元吉 
幾年家住玉溪頭，乘興時來上釣舟。古寺幽情未曾到，尋春一爲野僧留。
入冬苦雨禱晴幸應劉若訥惠詩爲賀因次其韵  其一 韓元吉 
雨餘雲杪澹疏星，老病窺簾眼自明。農事已知今歲好，天公賸放十分晴。
入冬苦雨禱晴幸應劉若訥惠詩爲賀因次其韵  其二 韓元吉 
酒難忘處能消日，雨不愁時任戴星。欲和新詩無好語，竹窗燈火夜晶熒。
入冬苦雨禱晴幸應劉若訥惠詩爲賀因次其韵  其三 韓元吉 
燈花作喜夜來占，樓角初晴月似鐮。便說市亭新酒美，好風寒日舞青帘。
入冬苦雨禱晴幸應劉若訥惠詩爲賀因次其韵  其四 韓元吉 
麥田秋過未休工，䆉稏如雲白雨中。乞得晴明三十日，披襟可詠快哉風。
次韵鄭守舜舉喜雪四首  其一 韓元吉 
好雪相仍歲又除，豐年瑞事總堪書。未嫌款段追千騎，化作張仙跨白馿。
次韵鄭守舜舉喜雪四首  其二 韓元吉 
使君仙骨迥無儔，合上瓊樓倒玉舟。雪裏漁簑詩更好，盛傳僧舍與歌樓。
次韵鄭守舜舉喜雪四首  其三 韓元吉 
銀似豪家沒奈何，玉成高壘更巍峨。殘年共擬看三白，酌我從今未厭多。
次韵鄭守舜舉喜雪四首  其四 韓元吉 
湘吳醇酎愜兼衣，多病難禁玉斚飛。月下更期看國艷，凌波那更舞江妃。
鄭守用前韵見示因亦和答四首  其一 韓元吉 
臘裏三看雪滿衢，使君當奉十行書。先生履敝人應笑，泥滑東家許借馿。
鄭守用前韵見示因亦和答四首  其二 韓元吉 
九陌歌呼屬後遊，一簑風景付漁舟。相逢且向南溪看，玉作靈山萬石樓。
鄭守用前韵見示因亦和答四首  其三 韓元吉 
振廩縻金氣自和，政聲誰爲勒嵯峨。牛羊壠上饑民絕，鵝鴨池邊勇士多。
鄭守用前韵見示因亦和答四首  其四 韓元吉 
天巧由來不露機，冰澌剪出萬花飛。瓊璫似識漢川女，瑶瑟更逢湘浦妃。
次韵務觀城西書事二首  其一 韓元吉 
臘盡雪晴春欲柔，濛濛烟柳認瓜洲。潮生潮落無窮事，江水東西不限愁。
次韵務觀城西書事二首  其二 韓元吉 
川摇百艇陸千車，多是淮南避地家。黄紙赦來戎馬去，兒歌婦笑總呦啞。
次韵王季夷時同宿蔣山  其一 韓元吉 
北山應見太清年，興廢由來亦偶然。自我得之還自失，老禪刀尺尚相連。
次韵王季夷時同宿蔣山  其二 韓元吉 
草堂一壑轉山腰，杖策無因隠士招。蕙帳只應容我老，冷猿孤鶴夜寥寥。
次韵王季夷時同宿蔣山  其三 韓元吉 
當年丞相讀書林，誰識更張萬事心。壟上牛羊共回首，插天喬木暮陰陰。
墨梅二首  其一 韓元吉 
西北佳人絕代姿，傾城傾國未爲奇。自然冰雪生顔色，不用人間朱粉施。
墨梅二首  其二 韓元吉 
影落寒塘月照時，夢爲蝴蝶繞高枝。畫工欲畫無窮意，不道幽人聖得知。
栽梅 韓元吉 
人將粧額半凌晨，天與仙風自絕塵。歲晚相逢有如此，爲君傳取雪中真。
暉仲惠梅花數枝  其一 韓元吉 
霜餘不用怨年華，已有寒梅一兩花。眼冷故知春意動，瓦瓶終日看橫斜。
暉仲惠梅花數枝  其二 韓元吉 
莫問南枝與北枝，幽香先與小春期。直從的皪寒梢數，看到飄零似雪時。
暉仲惠梅花數枝  其三 韓元吉 
江上春風幾日回，一枝先傍小堂開。恨無冷艷連天白，已有生香特地來。
暉仲惠梅花數枝  其四 韓元吉 
賸買青春不費錢，眼明江靜月爭妍。詩人每負梅花債，屈指今年第一篇。
蠟梅二首  其一 韓元吉 
白璧黄金取意裁，極知變態自江梅。風流一樣香仍好，共趁春前臘後開。
蠟梅二首  其二 韓元吉 
未愜籬東染御黄，天香特地剪蜂房。應憐雪裏昭君怨，洗盡鉛華試佛粧。
燕山道中見桃花 韓元吉 
今日風橫車少塵，卷帷聊看塞垣春。已驚漠漠花經眼，也有濛濛絮撲人。
去歲得黟江縣牡丹數種今年開一枝蓋白者譜中所謂水晶毬也 韓元吉 
黟江新樣水晶毬，冰雪肌香體更柔。彈壓風光知第一，酴醿玉蘂見應羞。
汴都至南京食櫻桃 韓元吉 
銀盤日日飽朱櫻，不負歸轅過兩京。身到江南梅未熟，故園風味夢關情。
以雙蓮戲韓子師  其一 韓元吉 
雨洗風梳兩鬭新，凌波微步襪生塵。真成紅玉嬌相倚，不減昭陽第一人。
以雙蓮戲韓子師  其二 韓元吉 
並舞連歌意態新，水晶宮裏向無塵。一時風月誰能許，要是君家兩玉人。
種竹 韓元吉 
香苞吹盡翠成圍，牆角蕭蕭一徑微。已喜軒窗無俗韵，更憐風月有清輝。
謝陳秀才送詩 韓元吉 
偶因借得官書讀，小札于君一向疏。忽寄江湖詩百紙，梅花擔上雪晴初。
用梁士衡韵還鄧器先道中詩卷 韓元吉 
夢繞江南雲水鄉，麻姑壇下月如霜。風光景色一千里，都在君家古錦囊。
悼老瓊二首  其一 韓元吉 
歌舞相從六換年，秦箏已斷不能絃。荷花滿眼垂楊綠，腸斷清宵月正圓。
悼老瓊二首  其二 韓元吉 
江水東流湖水西，水邊花落夢回時。南屏山下風吹土，猶作蕭蕭暮雨垂。
紙鳶 韓元吉 
排風决起閙羣兒，勢力由來一線微。天上鵷鸞徒似耳，却驚遮日傍雲飛。
廬山霽色 韓元吉  庐山
山北山南佛寺開，煙銷日出更崔嵬。讀書誰伴謫仙老，沽酒要須陶令來。
靈隠冷泉 韓元吉 
山涵水影兩空明，水到山前百尺清。洞裏臞仙應一笑，抱琴時爲寫寒聲。
南巖 韓元吉 
官曹簿領無時空，一春蹙蹙塵埃中。溪南十里巖谷好，俗駕屢整無由窮。前時相邀雨斷道，今時不雨天亦風。乃知書生不解事，每以慳澀勤天公。興來邂逅始一往，相與縱轡隨飛鴻。野棠著子梅杏老，密葉尚带殘花紅。崢嶸屋宇吁可怪，無乃開闢煩豐隆。却尋危徑山巉絕，俯仰曠野迷西東。涓涓寒流滴冰雪，一酌爲我凉心胸。山川何曾歲月計，可憐翠阜紛磨礱。人生歡笑不易得，此會幾許誰能同。春禽正喧日已暮，歎我歸期還匆匆。
句  其一 韓元吉 
幾年家住玉溪頭，乘興時來上釣舟。
句  其二 韓元吉 
但如王粲賦從軍，莫爲班姬詠團扇。
賈司倉祠 李占 
爲詩直欲無前古，留骨如今錮一山。富貴當年人曷在，只君詩價滿人間。
句 馮顯 
甲子循環幸一終。
寧師西閣 趙善應 
飄泊南來幾歲寒，追談往事漫心酸。雲烟暮隔中原望，歸折梅花忍淚看。
次韵李長卿 趙善應 
一別芳洲不計年，舊時攀折柳依然。故人似欲撩詩興，賸折梅花向酒邊。
喜閒  其一 趙善傅 
林泉違約久，歸此有餘歡。引水來新沼，鈎簾見好山。漁歌能破寂，鷗侶可陪閒。榮辱曾何絆，怡然見考槃。
喜閒  其二 趙善傅 
向晚幽棲地，襟懷頗自宜。品題風與月，驅使酒兼詩。供興千巖竹，應門一局棋。此中無俗慮，高卧復何之。
勉善信弟志學 趙善傅 
白日如飛去莫羈，於今舊發弗違疑。爲人欲立持身本，入學先培進德基。
寓居等慈寺感懷 趙善傅 
欽從王命寄招提，寂寂荒階綠草齊。明月夜深接佛閣，看來不比汴梁時。
秋夜有懷孟兄 趙善傅 
日落寒山剪剪風，一行雁字各西東。雖然顔面睽千里，料得相思兩地同。
仲兄書至 趙善傅 
別後曾無一紙書，忽於今日寄雙魚。開緘盡是離鄉思，何日重來舜里居。
南郊即景 趙善信 
勝日覓芳行，白雲朝露濕。沙頭人過頻，橋底湍流急。花在隔籬明，鵑於高樹泣。青帘沽酒家，和氣春風集。
步月池 趙善信 
燈火黄昏盡，無家不掩門。爲看橋上月，印破水中雲。樹影縱橫見，蛙聲雜遝聞。幽人思正苦，獨坐更難論。
車輅院書懷 趙善信 
地僻人稀到，兀然對百樓。墨花香入硯，詩草色傾甌。晝迥拋書睡，雨餘著屐遊。還須期報主，檀爇紫雲浮。
舉野狐話頌 釋印 
不落不昧，誣人之罪。不昧不落，無繩自縛。可憐柳絮隨春風，有時自西還自東。
挽薛艮齋 徐定 
今古名流特地奇，生平學術得真師。纘將管樂爲操藴，論切周唐入設施。經理遠橅歸使節，撫循中道稱藩麾。堪驚四十成埋玉，嘆息襟期有未爲。
句 李全之 
還山終戴鹿皮巾。
題薌氏慈節卷 羅珊 
子甫七齡夫蚤世，獨將慈節鑄心肝。含暉寸草流光遠，天矢孤闈正氣寒。苦味燈前餘粉膽，清風塵外振衿鞶。悠悠甲子知無恙，看到恩深紫誥鸞。
賀羅珊 新喻宰 
刑部二品尚書郎，匹馬蕭然返故鄉。點檢庭前親種柳，於今森列總成行。
送劉朝美侍郎歸蜀 關耆孫 
清議久不作，世無公是非。祇因翻故紙，不覺蹈危機。東壁夢初斷，西山蕨正肥。十年成底事，贏得載書歸。
遊東屯 關耆孫 
呼船渡西瀼，策馬行東屯。猶有竹下屋，依然柴作門。林深多鳥雀，山對有猱猿。世隔券尤在，堂非基自存。稼雲迷曠野，屏翠隨層軒。土厚疑吾里，溪清何處源。餐英金有種，飯粒玉爲根。蘆筍戀春渚，蕨芽蕃故園。山名竊諸葛，城榜爲公孫。雲雨峽前夢，琵琶山後村。留人惟野趣，隔世絕塵喧。牆度鳥飛影，泥留兔走痕。漁樵老歲月，藜莧過朝昏。槎漢我初返，梯參君暫捫。車徒今附驥，行列舊同鵷。休沐因閑日，攜持訪古原。摧頹一弊節，走逐雙朱轓。凉飆薄巾袂，佳氣浮酒樽。出遊有此樂，相視而無言。則爲樵夫嘲，甚於人言煩。取君古錦囊，盛我浣花番。歸去待星上，隨江看月翻。
句 關耆孫 
况此憔悴州，居人仰煮鹵。煮鹵數十年，餘者皆貧寠。
采菊亭 朱豈 
霜降草花落，林柯亦紛披。耿耿園中菊，煌煌發幽姿。良夜積華露，花葉繁以滋。風流賢史君，澹然與花期。黎旦曳杖去，採掇欣忘疲。佳色彌清興，明艷侔晨煇。雅尚已千載，神交此一時。秉芬寄遐想，載詠閒居詩。氣清秋改容，景晏山益奇。佳處要領略，忘言心自怡。客來無可語，坐見花陰移。夕英浮凍醴，痛飲須反卮。歸來北窗下，古風良可追。
七臺山 黄克仁 
登陟最高頂，四圍山盡低。星辰可手掬，杉檜與天齊。只覺風生腋，恍如雲作梯。何當謝塵事，來此共幽棲。
題涪江石魚次何憲韵 盛辛 
巨浸浮空無路通，雙鱗紀瑞杳難窮。昔人刻石留山趾，今日呈祥表歲豐。衆喜有年歌善政，獨慚無補助成功。須知顯晦將千載，往哲標名歲大中。
五洩山寺 廖虞弼 
招提深鎖綠苔幽，故遣高人向此留。萬疊雲山從地湧，雙源瀑布自天流。風翻象宇松聲碎，雨過禪房竹翠浮。試問苾芻會厭客，乘閒還許再來否。
望洞陽 蔡宰 
歲事今無幾，清霜苦見侵。寒深落雁渚，風急搗衣砧。翠縠紋秋水，斑綃纈霧林。洞陽棲隠地，樓觀白雲深。
絕句 燕照鄰 
女矮兒癡十口餘，進時無業退無廬。一窗風雪韓城夜，火冷燈青照舊書。
次韻張晉彥秋日 王從 
地迥高樓目，天寒故國心。江鷗無萬里，雲木自千尋。門掩斜陽下，人歸落葉深。風前悵何許，入耳越鄉吟。
句  其一 王從 
落木森猶力，寒山淡欲無。
句  其二 王從 
凉風回遠笛，暝色带歸舟。
句  其三 王從 
塵心依水凈，歸鬢與山青。
句  其四 王從 
墮蕊盡教輸燕子，嫩寒猶及占梨花。
句  其五 王從 
一番風雨催寒食，千里鶑花想故園。
句  其六 王從 
身閑更得憑陵酒，花早殊非愛惜春。
句  其七 王從 
秋生列岫雲尤薄，泉漱懸崖路更慳。
句  其八 王從 
臨春慘不舒，蓋國空自香。
第一山 顔師魯 
聞說淮南第一山，老來方此憑欄干。孤城不隔長安望，落日空悲汴水寒。
瓊花 顔師魯 
后土祠中二月暮，瓊花放後有蜂來。東君不怕春歸去，留待詩人一夜開。
天開圖畫亭 王正己 
夜來殘暑鏖西風，秋聲摵摵先井桐。纖雲四捲天開容，一碧萬里磨青銅。使君退食新凉逢，厭看凝寢江雲濃。領客欲送孤飛鴻，城隅高亭濕青紅。曠望四野開心胸，前瞻江山勝而雄。瑠璃波光群玉峰，水墨正爾難爲工。天開地闢今古中，此景自若無初終。天豈爲我施新功，我心得之眼相從。收入几席無遺蹤，錦囊得助防詩窮。向來神秀造化鍾，李成郭熙將無同。强名圖畫託天公，撫掌一笑浮金鍾。
九侯山神詩 蔡如松 
誰言少康真禹子，子孫九人流到此。誰言鬼侯遭紂虐，冤魄至今靈故壘。誕哉二說太荒唐，未識根原有初始。我曾南自五羊回，杖屨空山問遺址。數間古屋傍林巒，一簇偶人皆劍履。斷碑仆地蒼蘚沒，滿庭落葉秋風起。歲時伏臘走村翁，醵錢買酒烹羊豕。粵巫擊鼓細吹角，整日歌呼乞新祉。饑烏攫肉舞盤間，野蝶尋馨投盞裏。愚民驚怪相駭誕，巧囀笙簧縈俗耳。那知三代去已遠，鬼神豈肯歆非祀。漳川遐僻在窮閩，北去中州幾萬里。從來不及風馬牛，廟食胡爲而至是。濫觴曲士妄穿鑿，湍激妖狐因倚恃。噓烟吹霧作精變，歷古冥冥無辨理。何當濟會狄梁公，爲我乘時皆斥毀。
國師南巖詩 蔡如松 
七閩山秀江逾碧，俗知禮義亡姦慝。賊潮何事率淮民，擁衆南來稍蠶食。椎埋却冢荒徑裏，醉飽呼天爛漁弋。孽駒躡迹逞神怪，河海波騰雲潑墨。門開啟聖像雙闕，臺築三清伴紫極。一朝春燕飛入宮，九龍帳底生荆棘。舉宗屠肆血腥穢，骸骨無人坎墳域。群凶睨目暗招邀，起火狐鳴乘月黑。雪峯禪客漏遺種，物色漳川俄訪得。蘆黄葦白秋風多，欲話辛酸語還塞。易衣傳入虎狼口，翻覆死生難可測。至今尚餘下輦處，巧作妖言相誕惑。我曾親到國師巖，父老頗能爲記憶。吐冤戟手駡從效，陰與群姦爲羽翼。孤僧逼將上車去，水石含悲空寂默。唯有霜鍾音韻清，破寒千里傳消息。
君山 王濯 
無際波光滉太虛，君山一點暮雲孤。危樓欄檻能多少，展盡江湖萬里圖。
清都觀 王濯 
天上清都人莫到，山間仙觀久荒凉。惟余舊浴丹砂井，一酌猶令齒頰香。
句 王濯 
絕壁高千丈，清泉應六時。
題凌歊臺 莊革 
姑孰溪邊霜葉飛，凌歊臺上暮雲歸。謫仙一去不復返，悵望青山空翠微。
瓊花 鄭良嗣 
玉立祠庭久不衰，俄經剪伐重能栽。端知妙護有神力，更喜當時殲厥魁。種不他傳焉得子，年將豐稔輒多開。天生異物初無伴，只許翻階近侍來。
蒼嶺 杜師旦 
休嗟道險未堪行，却到層巒足較輕。山險還如心險否，心平履險險仍平。
大滌洞天留題  其一 趙崇渭 
福地天然號洞霄，王畿密邇路非遥。淡濃翠碧山重列，圓碎珠璣泉一條。九鎖真成仙境勝，借行頓使客愁銷。超凡得道從茲始，未減金華王子喬。
大滌洞天留題  其二 趙崇渭 
一到琳宮事事幽，炎天正好暫時留。鶴仙共此泉流樂，氣象全勝白鷺洲。
春暖 趙崇森  西湖
春晴多得兩三日，便覺暄于輕暑天。行客停鞭爭買扇，侍兒啟笥請收綿。把杯早自嫌溫酒，盥手相將喜冷泉。此去西湖已初夏，安排絺綌上游船。
久旱喜雨 趙崇森 
五月炎歊化作霖，分明滴滴是黄金。田禾預卜六分熟，河水新添一尺深。和氣已能周禹甸，至誠端自感湯林。此時此澤人知否，大慰饑民望歲心。
玩秋月 趙崇森 
玉宇秋光無一塵，人人共喜桂花新。看來世態炎凉盡，惟有月明無貴貧。
漏屋雨 趙崇森 
官屋無錢可得修，雨來難免震凌憂。牆基有罅相將踣，地杖無釘自在浮。僕折松枝通夾溜，兒編竹葉學行舟。衣衾漂濕渾閑事，且上書樓把畫收。
春雨 趙崇森 
連朝連夜雨，春盡轉瀟瀟。巷陌泥沾足，田疇水侵腰。麥黄皆倒穗，桑凍不抽條。花事今休矣，祈晴且救苗。
雪 趙崇森 
今年寒較早，十月雪霏霏。冰渚魚深逝，風林鳥倦飛。家人催買炭，客子慮無衣。便好騎馿過，羊羔酒正肥。
江行 趙崇森 
貪看湘江景，蓬窗手自捫。沙陳鳥行迹，石带水流痕。大樹多遮廟，疏林間有村。蘆花自彌望，消得酒盈尊。
琴 趙崇森 
群胥推案去，一客抱琴來。喚起高山趣，驅除俗吏埃。耳根從此凈，指法看君開。剩欲傳佳操，仙舟且莫回。
椰簟 趙崇森 
贈子椰心簟，波紋細欲流。來浮南海遠，好伴浙西游。睡處知溫凊，行時便卷收。不知風雨夜，能憶故人不。
砧 趙崇森 
誰家夜月響秋砧，一段清愁不自禁。况是客中欹枕聽，聲聲搗碎故鄉心。
隠逸 趙崇森 
懶散數椽下，于人無所求。靜觀棋得趣，閑坐石忘憂。對酒紅生頰，孤吟白上頭。高山有佳趣，便欲作清游。
題三女岡白蓮花 趙崇森 
舊址來從晉，史更幾廢興。一蓮開陸地，三女卧岡陵。題詠誇先輩，流傳得主僧。林深鐘梵寂，長夜一明燈。
梅巖  其一 趙崇釠 
嵌空天影落元間，更著梅花迥莫攀。休說橫斜欠清淺，此巖正不減孤山。
梅巖  其二 趙崇釠 
梅花應只在巖間，無奈官身不可攀。幾度句中尋夜佛，鉅靈安得爲移山。
龍潭寺 趙崇傑  西湖
欲覓龍潭何處是，青山影裏見浮圖。紅蕖映日真花藏，碧水涵天瑩玉壺。已放源流通北海，未饒風物說西湖。侍中菴外多閑地，容我他年卜築無。
進詩 皇甫坦 
夜靜天中星歷歷，曉來壇上月娟娟。皇圖鞏固中興業，帝祚遐昌億萬年。
句 皇甫坦 
每蒙天一笑，遂與物爲春。
丁香 洪遵 
來自丁香國，還應世所稀。叢生盛枝葉，亂結罥中衣。冷艷瓊爲色，低枝翠作圍。蔓連疑鎖骨，時見玉塵飛。
和弟景盧月臺詩 洪遵 
築臺結閣兩爭華，便覺流涎過麴車。戶小難禁竹葉酒，睡多須藉菊苗茶。
憶西湖 洪遵  西湖
憶昔西湖上，芳醪手自斟。龜游低芰亂，魚闖小萍沉。意遠山猶迥，心清水共深。三秋未許見，聊向夢中尋。
次韻相兄舫齋詩二首  其一 洪遵 
長年三老漫良圖，何用西風十幅蒲。四壁煙光長在眼，公知杖屨有江湖。
次韻相兄舫齋詩二首  其二 洪遵 
浮家泛宅古無多，只有高人張志和。心似虛舟元不繫，泊然聊與世同波。
洛花不望而至次相兄韻 洪遵 
多謝吳中客，移花五畝園。灰心勞遠夢，繭足蹈前言。定是黄金蕊，真須白玉尊。從今付幽賞，不用賦招魂。
王世英秀才出示曾卿詩求和 洪遵 
投筆文章壯志休，鳥經鶴訓漫心留。若爲一見開青眼，解使三公出黑頭。望隴自應知可否，折潮須信妙源流。夜光明月無虛售，可忍庸人按劍求。
漢詔郡縣行鄉飲酒禮頌詩  其一 洪遵 
天生蒸民，曷其有識。維聖摩勵，規閑矩飭。
漢詔郡縣行鄉飲酒禮頌詩  其二 洪遵 
陽禮教遜，誥誓上儀。降周迄秦，淟涊弗治。
漢詔郡縣行鄉飲酒禮頌詩  其三 洪遵 
斤斤顯宗，黼黻王度。三宮孔陽，精意治具。
漢詔郡縣行鄉飲酒禮頌詩  其四 洪遵 
爰勑方國，禮行于鄉。稽經諏律，屬民橫堂。
漢詔郡縣行鄉飲酒禮頌詩  其五 洪遵 
先聖嚴嚴，拜跪薦祭。冠纓莘莘，鱗差櫛比。
漢詔郡縣行鄉飲酒禮頌詩  其六 洪遵 
迺速庠門，迺潔東榮。賓主僎介，堪輿是程。
漢詔郡縣行鄉飲酒禮頌詩  其七 洪遵 
笙流觶揚，少長位辨。已事而竣，不誡用勸。
漢詔郡縣行鄉飲酒禮頌詩  其八 洪遵 
詠仁蹈德，駸駸措刑。舄弈千載，薰爲太平。
漢詔郡縣行鄉飲酒禮頌詩  其九 洪遵 
乾清坤夷，軒豁呈露。萬祥畢溱，登三咸五。
漢詔郡縣行鄉飲酒禮頌詩  其一○ 洪遵 
昔在建武，大聖載營。有臣曰湛，示我漢行。
漢詔郡縣行鄉飲酒禮頌詩  其一一 洪遵 
緜蕝無傳，莫克用人。孰播其馨，孝明是似。
漢詔郡縣行鄉飲酒禮頌詩  其一二 洪遵 
允哉帝德，侯其偉而。矢詩不多，維後之詒。
送樞密相公樓仲暉歸田 周因 
雲水茫茫慘別情，悲風吹樹作離聲。酒傾銀斚臨江滸，潮落沙汀带月明。千里綠煙芳草合，一天囗雨落花輕。老予對景成三嘆，不覺潸然淚雨傾。
句 周因 
一網多收泮水英。
送左彥武歸鄉 魏杞 
折桂歸來日，西風萬里秋。錦衣天上客，紅葉渡頭舟。把酒難爲別，題詩更欲留。明朝山水隔，何日是重遊。
次韵送汪尚書致政還鄉 魏杞 
諸賢投紱孟前期，愧我需章獨厚時。勉徇禮經聊弭謗，敢貪榮祿計遷資。歸兮陶令惟三徑，去矣君嚴有二宜。處世功勳忘厚饗，人生知止要能知。
到巖豅寺勸農 魏杞 
王事忽來此，今朝天氣新。溪山渾是句，樽酒可無人。幽鳥空驚夢，殘花不當春。飄然又歸去，明月滿衣巾。
欲飯野人家見拒甚力 魏杞 
山崦筠車轉屈蟠，欲尋野店具盤餐。主人變色行蠶忌，客子包羞坐虱官。早見此生真寄寓，更知行役是艱難。逡巡攬袂來旁舍，曉月朦朧春夢殘。
送吳僉判之官濠州 魏杞 
舉觴屬明月，送君江上舟。王事知有程，翩然不可留。濠梁古佳郡，觀魚記莊周。年來邊徼清，桑麻被田疇。有詔蠲民租，拊摸頼郡侯。樂入芙蓉幕，君其贊嘉猷。僉曹簿領餘，拄頰興未休。淮山千萬疊，丐君回青眸。才命各有時，行止非人謀。主公方拔士，入奉甘泉遊。
送袁朝奉芳秩滿趨朝 魏杞 
壯年鼓篋上神京，歎息驚人未一鳴。白髮尚堪談世事，青衫原不墜詩名。簿書堆案三年夢，風月張帆午夜程。去矣飛騰九霄上，莫忘瞻衮話平生。
延慶寺 魏杞 
開山何日事，斷碣卧荒榛。食盡僧行脚，兵來佛捨身。燒痕侵殿址，租額累山鄰。可是天魔盛，誰能問大鈞。
偈頌十首  其一 釋曇密 
一二三四五，金木水火土。拾得語寒山，豐干騎老虎。報君知，莫莽鹵。從來保福四謾人，不似禾山解打鼓。
偈頌十首  其二 釋曇密 
五祖箇老翁，從來多指注。不是不知歸，忘却來時路。
偈頌十首  其三 釋曇密 
連緜雨不晴，穀子多損失。二麥未入泥，憂心常惕惕。來歲不饑荒，未敢相委悉。啟告梵天帝釋天玉皇大帝天，且放日頭出。
偈頌十首  其四 釋曇密 
春日晴，黄鶑鳴，更聽斷崖流水聲。青山疊翠，款步作程，歸來煙島有誰爭。
偈頌十首  其五 釋曇密 
即心即佛，非心非佛。不是心，不是佛，不是物，半夜虛空揣出骨。十分描摸畫難成，試問諸人是何物。阿呵呵，咄咄咄。拶倒門前大案山，搏風放出遼天鶻。
偈頌十首  其六 釋曇密 
一身浪宕無拘撿，閙市門頭恣意遊。漢地不收秦不管，不風流處也風流。健則坐，困則休，信任從教雪滿頭。寄語宣和政和元和佛陀，張僧伽李達磨，老聃孔丘，照顧溈山水牯牛。
偈頌十首  其七 釋曇密 
豈弟張夫子，遺我徑寸璧。中有數箇字，字字無人識。
偈頌十首  其八 釋曇密 
菩提妙心作麽發，日應萬機元不差。回首瞥然輕覷著，大千沙界是皇家。
偈頌十首  其九 釋曇密 
咄這花木瓜，苦澁無以加。驀然嚼得碎，清風生齒牙。種性惡，不堪誇。楊岐老馿三隻脚，蹋人無數滿天涯。
偈頌十首  其一○ 釋曇密 
湖山疊亂青，湖水漾虛碧。斷岸蓼花紅，疎林秋露滴。良哉觀世音，處處失彌勒。
頌古二首  其一 釋曇密 
塞北平沙闊，黄河衮底流。征帆纔及岸，蠻狄一時收。
頌古二首  其二 釋曇密 
汲水僧歸林下寺，待船人立渡頭沙。澄江渺渺煙波窄，雲靜一天星斗斜。
數珠 釋曇密 
百八摩尼顆顆圓，遼天鼻孔一時穿。恒河沙數佛菩薩，日日呼來跳一圈。
頌古 釋曇密 
平地摝魚蝦，遼天射飛鶚。跛脚老雲門，千錯與萬錯。
頌古 釋曇密 
崔顥曾題黄鶴樓，長沙拈起當風流。大千國土俱家業，諸佛何曾有地頭。
舉趙州勘婆話頌 釋賢 
冰雪佳人貌最奇，常將玉笛向人吹。曲中無限花心動，獨許東君第一枝。
舉罽賓國王問師子尊者藴空公案頌 釋鑑 
尊者何曾得藴空，罽賓徒自斬春風。桃花雨後已零落，染得一溪流水紅。
偈三首  其一 釋祖珠 
機前一句子，用處不留情。如撞幢子弩，箭箭中紅心。
偈三首  其二 釋祖珠 
不是心，不是佛，不是物。瀝盡野狐涎，趯翻山鬼窟。平田淺草裏，露出焦尾大蟲。太虛寥廓中，放出遼天俊鶻。阿呵呵，露風骨。等閑拈出衆人前，畢竟分明是何物。
偈三首  其三 釋祖珠 
玉露垂青草，金風動白蘋。一聲寒雁叫，喚起未惶人。
題出山相 釋祖珠 
半夜逾城往雪山，龍樓鳳閣絕躋攀。如今輥出草窠裏，一箇閑人天地間。
自贊 釋祖珠 
月色照幽谷，泉聲落斷崖。水光山色裏，一塊爛枯柴。
聽講圓覺經有省作頌 釋真慈 
一顆明珠，在我這裏。撥著動著，放光動地。
頌 釋真慈 
撥塵見佛，佛亦是塵。問了答了，直下翻身。
頌塵塵三昧 釋真慈 
鉢裏飯，桶裏水，別寶崑崙坐潭底。一塵塵上走須彌，明眼波斯笑彈指。笑彈指，珊瑚枝上清風起。
舉俱胝豎指因緣頌 釋法演 
佳人睡起懶梳頭，把得金釵插便休。大抵還他肌骨好，不涂紅粉也風流。
偈頌七首  其一 釋南雅 
葛陂化杖誰爲力，陶壁飛梭事有因。好是風雲相際會，崢嶸頭角自驚群。
偈頌七首  其二 釋南雅 
百歲光陰彈指頃，萬緣休處是良謀。文章蓋世今何在，到了還歸土一坵。
偈頌七首  其三 釋南雅 
生而無生，一片浮雲點太清。滅而無滅，萬里寒空沈曉月。箇些兒，佛不知，擬心棲處隔山迷。直饒不擬棲心處，猶落吾家第二機。
偈頌七首  其四 釋南雅 
生是死之生，死是生之死。兩路坦然平，無彼亦無此。
偈頌七首  其五 釋南雅 
瞎馿滅却正法眼，臨濟宗風始大張。的的單傳至今日，繩繩不斷愈光揚。有價數，沒商量。
偈頌七首  其六 釋南雅 
去年今月正今日，北高峯前，冷泉亭畔。懸羊頭，賣狗肉，秤頭斤兩惜如玉。幾多高價來相酬，盡力相酬酬不足。今年今日正今時，竹山頂上，棲風亭邊。饑即餐，困即眠，石頭爲枕草爲氈。永日蕭然無箇事，白雲深處不朝天。
偈頌七首  其七 釋南雅 
十方同聚會，箇箇學無爲。此是選佛場，心空及第歸。
見見之時見非是見 釋南雅  钱塘江
見見之時非是見，見猶離見若爲論。錢塘江上中秋後，風急潮聲萬馬奔。
真覺禪師 釋南雅 
德山棒下桶底脫，又被巖頭轟一喝。懸崖萬丈放全身，松山撐破秋空月。
偈二首  其一 釋南雅 
大機貴直截，大用貴頓發。縱有嚙鏃機，一鎚須打殺。
偈二首  其二 釋南雅 
紫蕨伸拳笋破梢，楊花飛盡綠陰交。分明西祖單傳句，黄栗留鳴燕語巢。
進敬天圖 程叔達 
自幸躬逢時盛治，人欣官備掌絲綸。頻年館閣更新進，屢世階墀作近臣。憶昔中興開六位，旋禪歷數轉雙輪。禎符龍馬南江出，寶籙臺垣北極陳。端拱明堂時御世，溯源清廟允尊親。無爲效舜惟恭己，受攝如堯只布仁。四海群生回泰運，萬幾一日起黎民。曾聞洪範平康福，尤守丹書敬勝身。昨見江湖雖飲馬，將來京洛靖烽塵。吾儒所學惟誠正，稽古欽哉有誡詢。四國八風生萬象，九重一語定三辰。遥祈天鑒納遺老，抃舞溫和渾是春。
喜賀恩減本州絹額 程叔達 
山國不栽桑，抱布貿絲藏。恩詔光明燭，寒燈織室光。
和姜梅山見寄 汪大猷  西湖
投分雖深迹却疏，君居東婺我西湖。兒曹方喜承毛檄，父執應容效鯉趨。慨念舊遊多宿草，僅餘二老見霜鬚。詩來喚起相思夢，又向梅山得楷模。
通山縣寄朱元晦 汪大猷 
碧澗環山麓，高低滿百家。途窮疏騎氣，縣古聽蜂衙。書倩雲中雁，歌煩水底蛙。陽和不擇地，隨分得春花。
題樂天居士詩集後時謫居廬山 汪大猷  庐山
居士當年謫九江，高懷往往寓篇章。多言世上風波惡，不似閒中氣味長。千載聲名雖莫及，一時蹤跡偶相望。若容俗駕追遺矩，待看南山結草堂。
次韵奉答諸公  其一 汪大猷 
自入中書不計年，只將方寸作良田。桑榆物外都無累，桃李人家賸有緣。放意不妨娛綠野，勒功何必向燕然。姓名元在丹臺上，千歲徜徉小洞天。
次韵奉答諸公  其二 汪大猷 
衰年已過縱心期，安得聰明及往時。既老固應全晚節，雖貧豈暇計留資。元非矯飾求爲異，自是行藏要合宜。曾記詩僧林下約，爲將蹤跡報渠知。
題袁右丞滋像 汪大猷 
金玉相輝滿畫扉，高風未許一行題。五朝冠蓋聯朱紫，八代文章煥壁奎。四老德推商皓並，群英名許魯賢齊。憑將世譜從頭看，道此真源出道溪。
紀夢 鄭若沖 
包括乾坤一環堵，拍手千門輝藻黼。編茅何事傍雲根，川觀巖居天固予。憶昔卧病歲壬午，夢行澗石憩衡宇。常充達庵表其門，大楷金書爰仰覩。吉符應已分行藏，二紀唐捐惜無補。我生六年哀怙恃，三殤相繼泣同乳。隻影危蹤巢在幕，孽子孤臣氣如縷。千金不忍坐垂堂，十稔詎能酬鞠撫。六張五角具孤虛，萬死一生逃險阻。矛頭淅米劍頭炊，耕常得晴刈常雨。菲末葑根有荆棘，鼠牙雀舌皆强禦。意行足下起關山，夕計朝謀成齟齬。先時敗事後失機，囀喉觸諱默招侮。貧來富往見交情，行信言忠貽罪罟。一本難令親者親，四海何由兄弟普。數奇嘗愧李將軍，五窮未嗟韓吏部。人生美惡半乘除，我常一味無甘苦。五十知非計已遲，見機而作今猶愈。結廬茲境了前緣，端居漫作溪山主。列壑攢峯無聳峭，疊穎飛柯不瞋拒。一室凝塵號全拙，茶鐺酒壺編簡聚。草亭臨流倚夢溪，觀罷魚游呼鶴舞。地饒松竹秀而腴，林生蘭蕙香頻吐。泉清洗耳何妨枕，晴軒炙背還堪俯。採藥尋梅度嶺去，空翠霏煙迎步武。乘堅策肥彼何人，藜杖枝筇自撐拄。人家燈火照籬落，山頭月色窺松戶。隨雲歸逐度溪風，自喜此身輕一羽。意安不厭飯藜蔬，睡美那能候鐘鼓。少壯顔從鏡裏非，利名心向尊前腐。長因橫逆反忠仁，詎向艱深探城府。事變起滅真浮漚，身世行藏俱逆旅。玉堂茅舍一蘧廬，鷃起鵬摶各飛舉。蠻觸戰爭兩蝸角，雞蟲得失了無補。興廢紛紛汗馬牛，賢愚泯泯埋塵土。長嘯勿礙天地郛，游思還從竹素圃。要知歲晏日斜時，此心只與虛空侶。一觴一詠姑自娛，斷不傷今更思古。力命悠悠詎足論，漫述平生記軒廡。
安定山 張恪 
常懷玉壘李謫仙，精神浩瀚游八表。頂摩蒼天弄白日，方丈蓬萊思清矯。吾鄉夙號山水邦，縈青繚白雜蒼縹。人間要自有佳趣，何必東瞷扶桑曉。江郎秀色照閩吳，咀嚼自可忘幽悄。爛柯山與浮雲齊，突星騎石凌飛鳥。何獨此山名未燿，無乃潛德避喧擾。定是壺中小有天，衆星未易立譚了。物之顯晦固有數，巧曆誰能窮忽秒。我聞雁岩古來無，山經不載事沉杳。後世奇祕始發見，游人足迹竟盤繞。九華妙觀人未覩，劉郎當時眼偏瞭。固知有物必有遇，此理甚明非深渺。豈惟安定名不腐，自覺劉郎才力少。我詩那能爲重輕，九鼎借助鴻毛小。群豪自可繼唐賢，聯名况有詩僧皎。
偈三首  其一 釋有權 
黑漆崑崙把釣竿，古帆高掛下驚湍。蘆花影裏弄明月，引得盲龜上釣船。
偈三首  其二 釋有權 
今朝結却布袋口，明眼衲僧莫亂走。心行滅處解翻身，噴嚏也成師子吼。旃檀林，任馳驟。剔起眉毛頂上生，剜肉成瘡露家醜。
偈三首  其三 釋有權 
禪禪，無黨無偏。迷時千里隔，悟在口皮邊。
頌古十一首  其一 釋有權 
石上栽花分外奇，枝頭春色暗芳菲。馨香徧界無人嗅，一任狂風取次吹。
頌古十一首  其二 釋有權 
秀才覓火和烟得，長沙賣石著雲饒。欲知千佛居何土，贏得詩禪價轉高。
頌古十一首  其三 釋有權 
衣錦還鄉人盡見，長時富貴許誰知。無言童子呵呵笑，贏得風光滿面歸。
頌古十一首  其四 釋有權 
瀲瀲灧灧水光浮，不見孤帆不見舟。斜陽欲落未落處，盡是離人今古愁。
頌古十一首  其五 釋有權 
萬鈞之弩射何人，箭未離弦已喪身。带累盲龜失浮木，欲來火裏透金塵。
頌古十一首  其六 釋有權 
我手何似佛手，二八恰恰十九。年尾算到年頭，家內一錢無有。
頌古十一首  其七 釋有權 
我脚何似馿脚，踏著趙州略彴。驚得迦葉皺眉，文殊却打無著。
頌古十一首  其八 釋有權 
人人有箇生緣，男兒氣宇衝天。若是爭田競地，我即喚死如眠。
頌古十一首  其九 釋有權 
佛手馿脚生緣，浩浩叢林盛傳。直饒一穿穿却，未免十萬八千。
頌古十一首  其一○ 釋有權 
揭大夔鼓噪紅塵，徧地刀鎗解出身。結角羅紋隨處入，銀山鐵壁是通津。
頌古十一首  其一一 釋有權 
黑雲當午蔽清虛，白雨翻空失畫圖。雨過雲收山色凈，趙州東壁掛葫蘆。
題羅漢洞 應材 
石磴巍峩捉膝行，行時不覺看時驚。縱教良匠描難就，自是天工造化成。
浮橋 陳興 
千尋鐵綰蒼龍骨，七十舟橫赤雁行。來往渾如履平地，渡頭無復立斜陽。
句 李南壽 
我以銅符吏營浦，聞古刺史元最賢。
句 范崇 
川源通漢沔，舟楫下瀟湘。
題張許雙廟 曾伋 
國憑節義壯洪基，激厲頹風屬聖時。曾屈帝尊親降輦，可因祈福幸公祠。
讀留題張許雙廟詩 曾伋 
篇卷留題盡昔賢，讀之英氣凜然寒。時人不曉尊崇意，都與叢祠一例看。
鄉校頌  其一 陸淞 
維鄉有校，示民有知。教始豫遜，迪于訓彝，維風化是裨。
鄉校頌  其二 陸淞 
維校在鄉，示民有防。入孝出悌，爲忠爲良，斯邦家之光。
鄉校頌  其三 陸淞 
鄉校有基，如德弗虧。劉侯遷之，魏侯新之，李侯能成之。
鄉校頌  其四 陸淞 
其遷者初，其新者中。肄業傳道，有師有宗，繄李侯之功。
鄉校頌  其五 陸淞 
樂只君子，孰後孰先。顯有嘉聞，於斯萬年，維大夫之賢。
蔬飲聯句 楊輔世 
蕨含春味紫如椽，酒入春風浪似山。未信乾坤非細物，小吞螺浦半杯間。
金罌花聯句 楊輔世 
兩日風狂雨更顛，取將暖去更衣單。金罌花發關誰事，何用夜來如許寒。
南溪 楊輔世  西湖
碧玉寒塘瑩不流，紅蕖影裏立沙鷗。便當不作南溪看，當得西湖十里秋。
牡丹 趙彥端 
沉香亭北無消息，魏國姚家亦寂寥。不見君王殿中見，溪園堂下雨瀟瀟。
觀送迎有感 趙彥端 
來車去馬何紛綸，城西三日吹沙塵。道旁鶴立亂青紫，千騎夾轂弓刀陳。共誇官軍勢雄盛，腰下黄金大邦印。舊人桃李已成蹊，新尹號令風雲馳。迎新爭勤送爭遠，相勸行行畏天晚。西風折柳翠不禁，落日轉旗紅半掩。別筵淚粉猶霑衣，旌旗畫戟重光輝。堂前昨夜語離燕，朝來賀厦成懽飛。江南陌上多芳草，長短亭邊貴人老。君不見田間有客徒步歸，年比使君白髮少。
題西隠 趙彥端 
西風數客一闌干，秋色翛然得細看。潦水倍知寒事早，夕陽更覺晚山寬。小留待月鐘無遽，半醉題詩燭未殘。憶得向來幽獨處，黄精未熟客衣單。
雪後飲水慧聚寺 趙彥端 
雪後山更佳，冷松及脩竹。茫然枝上鳥，伴我夢亦熟。陰崖得寒乳，夜半勝酒淥。惜無同心人，共此一杯玉。
與諸公會飲崑山放生池亭 趙彥端 
初疑山遥遥，不知日車永。杖藜起衰病，適此氛翳屏。北山喜覿面，倒屣客不領。讙然呼斷橋，快掃風柳影。扁舟載幽具，二面納倒景。荷香已坐足，不待花破穎。潛魚出銀刀，盈月上金餠。琴間得新弄，棋醉有新警。長笛者誰歟，喧靜同一境。行歌带亦適，還坐燭初耿。吾曹困重陰，濕處混蛙黽。忽逢天宇寬，況此星斗冷。酒爲河朔傾，大勝汲寒井。詩成西園句，浩若轉脩綆。君看萬象色，回首森已暝。吾歡豈異茲，瓶罄勿三請。
崑山呂正之三男子連中神童科蓋奇事也建康嚴別駕爲之賦詩某因次其韻 趙彥端 
疇昔從公杖屨閒，風乎嬉舞水雲閒。千言自我一聞悟，十駕從渠九折艱。蚤歲道山應徧住，他年畫戟許誰攀。何詞可贈張童子，莫忘楊公陽翟山。
次韻鄭逢辰直閣遷新居  其一 趙彥端 
早向承明倦直廬，蕭然林下十年書。便名盤谷雖惡可，閒賦斜川豈不如。山擁北窗凉雨後，月生南浦夜潮餘。江湖必有從公者，風際挐音儻是歟。
次韻鄭逢辰直閣遷新居  其二 趙彥端 
生當带索守林廬，不合輕拋種樹書。賀燕得公真是樂，弊貂將我竟何如。殊鄉更覺鄰爲貴，晚歲深期燭有餘。上下牀閒相去幾，未知夢覺孰非歟。
壽皇太子  其一 趙彥端 
日日龍樓問寢時，雞人未動漏花遲。前星一點朝天節，只有清臺太史知。
壽皇太子  其二 趙彥端 
子晉吹笙未是仙，阿丕橫槊少全篇。小吟青著梅梢句，一日東風四海傳。
壽皇太子  其三 趙彥端 
光堯初御六龍天，上直參維大火躔。天意分明昌宋德，誕辰王世總丁年。
壽皇孫 趙彥端 
前星炳煥領孫星，環拱中天日兩輪。四葉重光同聖世，千秋佳節近生辰。本支秀茂旦復旦，典學熙明新又新。喜入威顔天一笑，壽觴分賜一枝椿。
梅花 趙彥端 
南山如佳人，迥立未可親。而况得道者，其間梅子真。
海棠 趙彥端 
杜陵先生詩萬紙，剩欲題花無可擬。昭陽深殿睡東風，一日聲名勝妃子。
玉真臺 趙彥端 
春色無窮巷，農鄉有太和。病嗟聞道晚，貧喜得閑多。草徑供徐步，鄰花獲屢過。層臺宜抗榭，誰與買烟波。
崇安道中 趙彥端 
風柳疎無力，秋花冷不香。客請隨去燕，凉思起啼螿。地入閩山隘，天連越樹長。年年擣衣石，爲爾感征裳。
壽皇太子  其一 趙彥端 
清賞堂中無管弦，鳳山樓上有雲烟。儲皇側畔何人侍，黄卷團欒是聖賢。
壽皇太子  其二 趙彥端 
二聖多能似仲尼，儲皇家學自庭闈。銀鈎已有淳熙脚，玉句仍傳德壽衣。
壽皇太子  其三 趙彥端 
明河楂上有仙翁，犯月撞星列碧穹。金闕東邊銀榜處，大書天地長男宮。
壽皇太子  其四 趙彥端 
大安宮裏漆園椿，子幹孫枝葉葉新。今日四株高下碧，相承一樣八千春。
壽皇太子  其五 趙彥端 
菊花潭上菊花新，不是花潭是壽盃。天賜生朝千斛水，一年一斛送將來。
壽皇太子  其六 趙彥端 
禹子湯孫并聖賢，一身雙美古無前。願陳萬國元良句，不用金昭玉粹篇。
壽皇太子  其七 趙彥端 
少陽拜賜少陽旁，黄菊紅茱滿壽觴。陽德重重在初四，不須九日是重陽。
壽張守  其一 趙彥端 
堂堂天上張公子，龍劍分光自斗牛。海上忽歸槎萬里，雲間未放月中秋。才爲漢殿無雙手，恩到閩山第一州。亦有人言識仙骨，只看何日議封留。
壽張守  其二 趙彥端 
鵷班新謁紫宸回，魚佩初迎幕府開。百里故鄉同晝錦，一年和氣自春臺。甘棠政美無留頌，泮水功成有異才。他日聽傳公不老，定知曾見武夷來。
翠微山居八首  其一 趙彥端 
閒來石上卧長松，百衲袈裟破又縫。今日不愁明日飯，生涯只在鉢盂中。
翠微山居八首  其二 趙彥端 
臨溪草草結茆堂，靜坐安然一炷香。不是息心除妄想，都緣無事可思量。
翠微山居八首  其三 趙彥端 
老老山僧不下階，雙眉恰似雪分開。世人若問枯松樹，我作沙彌親見栽。
翠微山居八首  其四 趙彥端 
幼入空門絕是非，老來學道轉精微。鉢中貧富千家飯，身上寒暄一衲衣。
翠微山居八首  其五 趙彥端 
一池荷葉衣無盡，數樹松花食有餘。却被世人知住處，更移茆舍作深居。
翠微山居八首  其六 趙彥端 
茆簷靜坐千山月，竹戶閒棲一片雲。莫送往來名利客，階前踏破綠苔紋。
翠微山居八首  其七 趙彥端 
爐中無火已多時，早起惟將一衲披。莫怪山僧常冷淡，夜深無處拾松枝。
翠微山居八首  其八 趙彥端 
豈是栽松待茯苓，且圖山色鎮長青。他年行脚不歸去，留與人間作畫屏。
句  其一 趙彥端 
新梢漸變鵝黄色，淺水遥添鴨綠紋。
句  其二 趙彥端 
水暖池塘閒睡鴨，烟深村落自鳴鷗。
句  其三 趙彥端 
來日泥香催燕子，歸時桑老趁蠶收。
句  其四 趙彥端 
微風蹙水魚鱗浪，薄日烘雲卵色天。
友賢堂 蔡洸 
築堂傍西廡，非悅輪奐美。公餘竟何之，行行輒至止。紛紜屏玩好，周遭羅經史。晤對今偉人，尚論古君子。擇善固毋倦，勝良自自喜。衛公骨雖朽，妙語猶在耳。
臞庵  其一 何偁 
多羨王居士，心閒事事幽。山從天末見，江近枕邊流。春圃千葩秀，霜林百果收。更能窮物理，濠上看魚游。
臞庵  其二 何偁 
地占松江勝，爲園不種瓜。幽深清磬響，高下石欄斜。花密蜂隨蝶，林深雀啅蛇。勝如摩詰畫，不是季鷹家。
臞庵  其三 何偁 
柳外長虹卧，江邊小市圓。水摇千嶂影，窗納五湖天。隔岸誰家圃，開帆何處船。非關臺榭好，此地最堪憐。
臞庵  其四 何偁 
霜落川原淡，風高木葉丹。雲垂千頃白，月墮一江寒。禮佛因成塔，焚香旋築壇。竹聲過小院，雜珮響珊珊。
臞庵  其五 何偁 
沙暖鴛鴦困，江寒翡翠愁。紅蓮秋的歷，短櫂晚夷猶。處世長無累，端居百不憂。時時明月下，橫笛倒騎牛。
籍桂堂 何偁 
清溪一百曲，洗我心無塵。日影上汀渚，桂香襲衣巾。露零芳更潤，山沃葉長春。種德長如昔，他年更幾人。
新亭  其一 史正志 
龍盤虎踞阻江流，割據由來起仲謀。從此但誇佳麗地，不知西北有神州。
新亭  其二 史正志 
忽枉王人六轡馳，新亭有酒便同持。坐中不作南冠歎，江左夷吾是素期。
黄陵題詠  其一 史正志 
玉馭蒼梧去不還，淚痕淚竹尚斑斑。空傳朱瑟流幽怨，謾許明珠解佩還。
黄陵題詠  其二 史正志 
廟塑湘妃少女容，誰知百歲奉重瞳。從今好事詩騷客，莊肅當存念慮中。
黄陵題詠  其三 史正志 
直方誰似退之賢，過廟當時禱亦虔。徼福乞靈旋有助，傾囊十萬出私錢。
朝陽巖 趙不息 
朝陽山水佳，毫端意無極。發潛十七奇，幻出不盈尺。因續漫浪銘，更寫浯溪宅。俱作畫圖看，靜對天齊石。